
В едно иглу, точно на полярния кръг според
Google maps,
има един предприемач, който, преди да ни се пресекат пътищата,
събирал лунна светлина и я продавал в черни кутии за енергийни
напитки. Хората като я изпиели замръзвали, погледът им придобивал
синкави оттенъци, а очите им губели смисъл. Заприличвали на губещи
в казино. Така казва.


Предприемачът Свен Мендел събирал лунната светлина с едни
огромни огледала, концентрирал я с фреснелови лещи и произвеждал
50-60 бутилки на нощ при пълнолуние. Когато бил в добро настроение
правел напитки от северното сияние. Жена му, кротка на думи и тиха
на дела си мълчала; в тая тишина минавали дните му, само когато и и
идвал цикълът, му се подигравала, чупела огледалата и крадяла от
напитките. От толкова пиене на лунни напитки косата и станала
непоносимо бяла, очите и станали стъклени и светели нощем като два
сини енергоспестяващи диода. Отдалечил се от нея, охладнял и
приказките и хич вече не го засягали. Оставил я обратно на майка и
в Упсала. Неохотно ми показа снимката и. Бе с толкова кристален
поглед, върху лице от порцелан, че не можеше да е лоша.

Говорим
със Свен за нощите, за антрацитния магнит на небето приковаващ
очите ни горе. Усещаме като със сляпо око светлината, която струи
от небето и се излива по гърбовете ни, но не поглеждаме право
нагоре, за да я видим чиста както идва, а спим с очи обърнати
навътре и гледаме отражения. Жалко. Нощната светлина вече съвсем
сме я забравили. А в града я няма. В дъждовни нощи с пълна луна
лунната дъга се появява на тънки като конец цветни ивици, струи
когато спим, някой успяват да я видят, но им е до това. Винаги са
будни по други причини.

В
дългите нощи Свен си мислел за това: “Добре. Всички търсят
слънцето. Топлината. Светлата умора на затворени клепачи с цветни
кръгове в тях. Праната движеща се във вените. Топлата пот на жените
и бебетата. Всичко между 30 и 40 градуса – това търсят хората. А
всичко останало – бялата светлина на звездите, студът, пронизващ
костите, пулсиращата чернота изсмукваща чувствата, пустотата, в
която живееш, без да бъдеш – е това никой не търси”

Спрял се
встрани от тия мисли. Вътрешният му глас обаче
продължил:

- Ами
какво става с оная част от светлината през нощта, тази която не
виждаме, не я търсим и заслепени от тъмното отиваме в пухените
завивки да правим преглед на живота си. Какво става с нощната
светлина? Кое цвете цъфти на луна? За кои животни нощта е ден? Не
ги знам всичките, отговорил си.

Свен
Мендел си пробил иглуто, сложил в дупките далекогледи и не спял
нощем, а денем. Нощем гледал. Добрал се някак до прозрачния син
сектор от трептения, където вече не си човек, а синьо око на хъски.
С учудване разбрал, че някои звезди са розови, други зелени, има и
червени, но дори и червените били презрително студени и за тях той
бил по-малко от нищо. Точно като свикнал с тая мисъл, продухан от
толкова гледане в празното разбрал, че ангелите не са безгрешни.
Красиви са, да. И в най-страшния студ пак са с добри намерения, но
добрите намерения и ползата от тях са различни неща. Като гледал
към Венера, през едното му отворено око влязла мисълта, че ангелите
са като щедри майки, които дават на детето си толкова сладолед,
колкото пожелае, шоколад колкото иска, бонбони, гърмящи зелени
дъвки с аромат на ябълка и други подобни неща, но не ги е грижа
това добре ли е за здравето на детето, не пречи ли на дълголетието,
нито пък като дават по толкова дали ще стигне за всички. Но, това
са ангелите – дават, а не взимат. Такива са.

- Това
са ангелите - повтаря Свен.

- Това
са вашите ангели, нашите са аскети – казвам му.

От два
дни пътуваме в автобуса от Упсала за Йеливаре. Знам всичко за
напитките на Свен, жена му и безсънието му.

Спим
пред деня, а нощем гледаме небето. Свен разбира повече от мен какво
става горе. Утре тая звезда няма да я има, казва. Някои звезди са
фалшиви. Марионетки на Господ.

А, ти
защо си дошъл от България чак тук? – пита ме.

Нощите
ви са дълги. Трябва да си подредя мислите.

Да,
нощем е по-хубаво. Мислите стават разтегателни, а дневния свят
относителен – казва Свен.

Свен,
виждал ли си лунна дъга? – питам го.

Не съм
виждал, защото няма.

Има.
Бъркаш.

Няма.
Знам всичко за Луната.

Аз съм
виждал - казвам му сериозно.


Измислици. Всяка нощ гледам Луната.

Знаеш
всичко между теб и Луната. За да видиш лунната дъга трябва да си с
гръб към Луната. Също като при слънчевата дъга.

Ха-ха,
хвана ме...Вярно е, гледам право към Луната. Какво става зад мен не
знам. Жена ми спи там отзад, далеч от дупките, че и духа
много.

Значи и
нея, като дъгата не я виждаш?

Не я
виждам...прав си. И денем не я виждам – спя. А тя стъпва на пръсти.
Понякога ми казва, намеренията ти Свен са като тръни и ме бодат.
Умът ти, от слуга е станал ужасен господар – такива ги
приказва.

Свен
вади отново снимката и и в очите му на хъски вече има някакво
умиление.


​ Полковникът и пчелите

 


 



Полковник Хавиер Де Силва, чиято сянка бе винаги по-голяма от
него, а гласът му разтреперваше полилеите, кристалните чаши, а
понякога и гривните по ръцете на по-чупливите жени, влезе в новия
си кабинет. Огледа го с преценяващ поглед; седефените стени
излъчваха мощ, интеркома на бюрото му бе в цветовете на войната,
готов да предаде прегракналия му, нетърпящ възражения глас, а в
екраните на мониторите от стените стъпваха на пръсти силуети на
нищо неподозиращи граждани, уплашени кой знае от какво. Хавиер Де
Силва седна в креслото и пое шумно дъх, вдишвайки половината от
познатата му вселена.


Президентът му звънна. Бе хладен.

-
Полковник, какви са тия младежи на площада пред президентството?
Какъв е тоя странен шум?

- Този
шум е защото жужат като пчели... това правят – полковникът не
намери правилния тон.

- Как
така жужат? Не ми трябват метафори.

- Не го
казвам метафорично. Опитват се да наподобяват жуженето на пчели.
Около пет хиляди са и наистина става непоносимо, когато започнат...
- полковникът изпита несигурност – говореше глупости, но и това,
което ставаше, не се бе случвало преди.

– Луди ли са, друга работа нямат ли, университетите са празни,
тия младежи не работят ли... какво правят по дяволите?

- До
довечера ще приключат, г-н Президент, всичко е под контрол. Няколко
блокирани улици в града, няма инциденти. Утре заминават да опрашват
дървета и да отглеждат пчели. Всички до един, така са решили.
Сезонът на роенето бил настъпил.

-
Полковник... струва ми се, че нещо става. Всичко си има граници. В
заводите няма кой да работи, а те ще отглеждат пчели. Някой плаща
ли им?

- Не,
проучихме, никой не им плаща и никой не стои зад това. Казват, че
пчелите изчезват. Като изчезнат пчелите, до четири години щели да
изчезнат и хората.

- Вярно
ли е?

- Вярно
е – отвърна полковник Де Силва. Усети по мълчанието, че не бе дал
очаквания отговор. Не знаеше защо го каза. Друг път бе премълчавал
онова, което знаеше. Успокояваше опънатите нерви на президента.
Нали това му бе работата. Но сега – ей богу, пчелите не бяха негова
работа. Няма президент, свален заради пчелите.

- Много
неща изчезват, Полковник. Редът и той, струва ми се, изчезва.
Пратете ми доклад по случая – в слушалката се чу нарастващо жужене.
Президентът затвори.

Погледна
доклада, който пишеше и си помисли: докладът ще остане и след теб,
а дали ти ще останеш – това зависи от оперативната обстановка.
Трябва да си тежиш на мястото, полковник. Просто бъди
последователен. Знаеш какво се иска от теб. С колко безредици си се
справял до сега. И на тая история с пчелите ще й намериш решение.
Стар навик му бе да води вътрешния си диалог, говорейки си по
служебни въпроси чинопочтително и с дистанция към пагона. Още като
стана лейтенант се командваше сутрин – Лейтенант, стани!, Измий
се!, Я по-бодро!, Напред! и други такива команди, презрял зъзнещия
човек в себе си. С годините ставаше и по-строг - когато го
произведоха майор, на сутринта си каза: -Хайде сега, майоре, един
душ преди работа и този душ вече ще е леден, защото топлата вода е
за тия глезльовци от низшия офицерски състав. Майорът притреперваше
зиморничаво, но заповедта си е заповед. Не можеш да командваш
другите, ако не владееш себе си. И така започна, после загрубя към
себе си, не си даваше команди наум, а ги изпреварваше, смееше се
наум, само наум, присмиваше се на желетата в човешки кожи, на тая
пача, разделена на милиони късчета, вибриращи при всеки трус.
Смееше се на тези, дето си гасят цигарите в дланите, на каращите
безразсъдно бързо, на ходещите боси в студа, на побойниците с
пресечени от белези безформени лица – клоуни от цирка на слабаците
без мисия. Всичките омекваха в ръцете му. Сега някакви безумци с
безумна кауза правеха него, доклада и цялата му опитност да
изглеждат смешни.

Реши да
си почине. Заведе на обяд Паола, личната си асистентка. Момичето
изглеждаше прекрасно. Лепеше погледите на безцелно шляещите си.
Дискретно и умно момиче, да. Следеше го с очи. Той, като поемеше
дъх, като прибереше корема и се втренчеше в огледалото с онзи негов
диамантен поглед имаше вид на човек с мисия. Паола, вероятно го
харесваше, но по-важно за него бе, че харесва мисията, неговата и
донякъде нейна. Крехките й пръсти понякога минаваха по врата му.
Галеха гънките. “Понякога мисля с гръбначния си стълб – казваше й -
от това са ми гънките на врата. Ако не мислиш и с гръбнака, нямаш
рефлекс и си като другите, като всички останали.”

Имаше в
мазето един младеж. Александър Леви. Беше от организаторите.
Създател на хаос. Заповяда да го доведат. Онзи беше брадясал и
мършав – миришеше лошо. Сипа кафе за двамата.

- Няма
идеални държави, нито идеални правителства – защо създаваш
безредици? Какво си мислиш, че правиш? – попита го.

- Тая
страна не е на хората. Тя е ваша и правите каквото си искате.
Тровите я. Обърнахте я на бунище. Пчелите измряха – отвърна
брадатият.

- Не е и
твоя. Всеки гражданин си има отговорности. Ти обезсърчаваш хората,
създаваш хаос в главите им, плашиш ги с несъществуващи бедствия,
правиш ги нещастни и недоволни – ти си слуга на враговете
ни.

-
Полковник, живеем в различни вселени. Вие сте добре платен слуга и
тази комисия е ясно какво прави. Вие скършвате всеки недоволен и
наричате това борба с безредиците. Тук обаче вие и вашата комисия
могат да вървят по дяволите. Пчелите не са вашата сфера на
действие.

- Но ти
си. Не искам безредици. Откъде почват безредиците, а – от такива
като теб. Оттам тръгват и се разпространяват като
зараза.

- А вие
лакирате със спрей очите на хората, за да не виждат
нищо.

- Може и
да си прав, не знам, времето ще покаже. До седмица ще изясним твоя
случай. Довиждане.

Нареди
да го отведат.

Направи
с екипа си няколко оперативки. Докладваха му какво става. Младежите
тръгнали с пръчки с навит на върха памук, да опрашват дърветата.
Ръчно. На ден по дърво, така вървяла работата. Другите търсели
роящи се пчели. Опитвали се да заселват нови кошери. Вечер се
събирали и не пеели, а жужели. В психиатриите се появили хора,
които се мислели за пчели. Медът от магазините бил изкупен за храна
на кошерите. От действията им имало повече вреди, отколкото ползи.
Всеки от екипа докладваше своето. Хора, които могат само да
доносничат, но не и да действат, помисли си. Сбирщина малоумни
протежета, без почит към пагона, лигльовци, меки хора с восъчни
ръце. Подслушвали, чули, разбрали-неразбрали. Колко са напуснали
работа, училище или университет, колко са се самоотлъчили, колко са
пчелите, колко са били преди – пита ги, а те вдигат рамене. А този
адвокат, този съветник, дето му го пратиха, на всяко предложение да
се въведе ред казваше, че не може – не било законно да се действа
така. Тяхната комисия нямала такива правомощия. Градовете останаха
без деца! – тропна им по масата. Ти кого защитаваш, бе, сине
майчин? – впи очи в адвоката. Питаше го съвсем искрено. Оня се
усмихваше мазно и на полковника му се искаше да му го дадат на
обучение само един месец. Щеше да накара всяка молекула в тялото му
да се изпоти. Скоро се разбра, че не са никакъв екип. Полковникът
харесваше единствено личната си асистентка, защото не му даваше
акъл и го разбираше от половин дума.

